በደቡብ ሱዳን የተከሰተውን ግጭት እልባት እንዲያገኝ ኢጋድ ጥረቱን ይቀጥላል-ዶክተር ቴድሮስ አድሃኖም
 ሰሞኑን  በደቡብ  ሱዳን ተሞክሯል ከተባለው መፈንቅለ መንግስት በኋላ  በአገሪቱ  ለተቀሰቀሰው  ግጭት መፍትሄ ለመሻት ወደ አገሪቱ  ያቀናው የምስራቅ አፍሪካ  የልማት  በይነ መንግስታት /ኢጋድ/ የውጭ ጉዳይ  ሚኒስትሮች ቡድን ትናንት ከጁባ ተመልሷል።በኢፌዴሪ የውጭ  ጉዳይ ሚኒስትር  ዶክተር  ቴድሮስ አድሃኖም የተመራው ቡድን በቆይታው ከአገሪቱ  ፕሬዚዳንት ሳልቫ  ኪር ጋር ተገናኝቶ  ተወያይቷል።በሃገሪቱ የተከሰተው ችግር እልባት እስኪያገኝ ድረስ  የምስራቅ አፍሪካ በይነ መንግስታት ኢጋድ ጥረቱን እንደሚቀጥል ነው ዶክተር ቴዎድሮስ የተናገሩት።ቡድኑ  ከጉዞው በኋላ ባወጣው  መግለጫ  ላይ  እንዳመለከተው  ፕሬዚዳንት ኪር ያለምንም ቅድመ ሁኔታ ከተቃዋሚዎች ጋር ለመደራደር ተስማምተዋል።ከቀድሞው ምክትላቸው ሪክ ማሻር ጋር  የኢጋድ ቢሮ ውይይት ማድረግ  እንደሚቻልም ነው ከስምምነት  የተደረሰው። ግጭቱን  ወደ ጎሳ ግጭት የበለጠ እንዳይቀየርም  ኪር  ለመስራት  መስማማታቸውን መግለጫው  አመልክቷል።የውጭ  ጉዳይ ሚኒስትሮቹ  በአሁኑ ወቅት ተቃዋሚ የሆኑትን የጆን ጋራንግ  ባለቤት ርብቃ ጋራንግንም አግኝተው አነጋግረዋል።በመግለጫው  ላይ  ሪክ ማሻርንም በፍጥነት በማግኘት ለሰላም ያለውን አማራጭ  እንደሚመክሩ መናገራቸውን የኢሬቴድ ዘገባ ያመለክታል።በተመሳሳይም የውጭ ጉዳይ ሚኒስትር ዶክተር ቴድሮስ አድሃኖም ቡድኑ ወደ አዲስ አበባ  ሲመለስ አብረውት ወደ አገራቸው ለመመለስ የፈለጉ 14 ኢትዮጵያውያን መምጣታቸውን  ተናግረዋል።የተመለሱትም ሴቶችና ህፃናት መሆናቸውን ነው የጠቆሙት ሚኒስትሩ በርከት የሚሉት በዚያው  መቆየትን ስለመረጡ  አላመጣናቸውም ያሉት የውጭ  ጉዳይ ሚኒስትሩ ከቦርና  ቦንቲኡ ከተሞች ግን 400 የሚሆኑ የኢትዮጵያውያንን የአካባቢው ለማስወጣት እየተሰራ መሆኑን ተናግረዋል።የውጭ  ጉዳይ  ሚኒስትሩ  ወደ አዲስ አበባ  ከመመለሳቸው  በፊት በሁኔታው ላይ በጁባ ከሚገኙ ኢትዮጵያውያን ጋር  መወያየታቸውንም ተገልጿል።